CELEX: 32015D2182
Language: bg
Date: 2015-11-24 00:00:00
Title: Решение за изпълнение (ЕС) 2015/2182 на Комисията от 24 ноември 2015 година относно мярка, предприета от Германия съгласно Директива 2006/42/ЕО на Европейския парламент и на Съвета, за забрана на пускането на пазара на тип машина за оскубване на домашни птици (нотифицирано под номер С(2015) 8086) (Текст от значение за ЕИП)

26.11.2015   
            
            
               BG
            
            
               Официален вестник на Европейския съюз
            
            
               L 309/13
            
         РЕШЕНИЕ ЗА ИЗПЪЛНЕНИЕ (ЕС) 2015/2182 НА КОМИСИЯТА
   от 24 ноември 2015 година
   относно мярка, предприета от Германия съгласно Директива 2006/42/ЕО на Европейския парламент и на Съвета, за забрана на пускането на пазара на тип машина за оскубване на домашни птици
   
      
         (нотифицирано под номер С(2015) 8086)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (1), и по-специално член 11, параграф 3 от нея,
   като има предвид, че:
   
               (1)
            
            
               В съответствие с процедурата, определена в член 11, параграф 2 от Директива 2006/42/ЕО, Германия уведоми Комисията за мярка за забрана на пускането на пазара на машина за оскубване на домашни птици от тип RF-169 с дистрибутор Fringo GmbH &Co.KG, Kurfürstendamm 96, 10709 Berlin.
            
         
               (2)
            
            
               Основанието за предприемането на мярката е несъвместимостта на машината за оскубване на домашни птици със съществените изисквания за безопасност и опазване на здравето, установени в приложение I към Директива 2006/42/ЕО.
            
         
               (3)
            
            
               В раздели 1.2.3 „Пускане в действие“ и 1.2.4.1 „Нормално спиране“ от приложение I към Директива 2006/42/ЕО се изисква машината да бъде снабдена с устройство за управление, което не позволява безнадзорно и неочаквано пускане и гарантира, че операторите могат да спират безопасно машината във всеки един момент. Машината за оскубване разполага с гъвкав захранващ кабел с щепсел, който съдържа малко разпределително табло с дефектнотокова защита (ДТЗ). Преднамереното пускане и нормалното спиране се извършват чрез поставяне на щепсела в контакта и отстраняването му, в съответствие с инструкциите за експлоатация. Липсва ключ за включване/изключване на машината.
            
         
               (4)
            
            
               В раздел 1.2.4.3 „Аварийно спиране“ от приложение I към Директива 2006/42/ЕО се изисква машината да бъде съоръжена с едно или повече устройства за аварийно спиране, с които да могат да се избягват опасните положения, които се пораждат в момента или чието възникване е неминуемо. Поради дължината на гъвкавия захранващ кабел (3,4 m) и факта, че липсва ключ за включване/изключване и машината може да бъде спряна единствено посредством изключване от контакта, непосредственият риск може да бъде избегнат единствено с помощта на устройство за аварийно спиране на машината.
            
         
               (5)
            
            
               В раздел 1.2.6 „Отказ в енергозахранването“ от приложение I към Директива 2006/42/ЕО се изисква прекъсването, възстановяването след прекъсване или каквото и да е изменение на енергозахранването на машината да не води до възникване на опасни ситуации. Когато енергозахранването е възстановено, машината за оскубване се задейства веднага, което може да доведе до възникване на опасна ситуация.
            
         
               (6)
            
            
               В раздел 1.3.7 „Опасности, предизвикани от движещи се части“ от приложение I към Директива 2006/42/ЕО се изисква машините да бъдат проектирани така, че да се избегне опасността от контакт, който би могъл да доведе до злополуки, или когато опасностите остават да съществуват, да са комплектувани с предпазители или защитни устройства. Подвижните трансмисионни части на машината за оскубване са достъпни чрез улей за отвеждане на перата отстрани и отдолу на машината. Машината не спира, когато капакът е отворен, и поради това части от тялото на ползвателя могат да влязат в контакт с въртящите се части, което да предизвика нараняване.
            
         
               (7)
            
            
               В раздел 1.5.1 „Електрозахранване“ от приложение I към Директива 2006/42/ЕО се изисква машината да бъде проектирана, изработена и съоръжена така, че да бъдат или да могат да бъдат предотвратени всички опасности от електрическо естество. Проводниците трябва да бъдат избрани по такъв начин, че да са подходящи за всички условия на употреба, за външни влияния и механични натоварвания. Използваните в машината PVC кабели (H05VV-F и 53 RVV 300/500 V) са предназначени за: много леки, леки и нормални натоварвания, за свободно падащи капки при наличие на вода и за временна употреба на открито. Тъй като, когато машината се използва по предназначение, трябва да се очаква наводняването на свързващия кабел и тежко натоварване, свързващият кабел се класифицира като опасен.
            
         
               (8)
            
            
               В раздел 1.7.3 „Маркировка на машините“ от приложение I към Директива 2006/42/ЕО се изисква на машината да бъде поставена минимална информация на видно място, по четлив и траен начин. На машината за оскубване няма данни за годината на производство, а табелката с данни не е прикрепена за постоянно към машината. На мотора липсват сериен номер на производителя или идентификационен знак, брой на жиците, приложен(и) стандарт(и), температурен клас/температурна граница или номинален(ни) фактор(и) на мощността.
            
         
               (9)
            
            
               Комисията покани Fringo GmbH &Co.KG да представи свои коментари по наложената от Германия мярка. Отговор не беше получен.
            
         
               (10)
            
            
               Проучването на предоставените от германските органи данни потвърждава, че машината за оскубване на домашни птици от тип RF-169 с дистрибутор Fringo GmbH &Co.KG, Kurfürstendamm 96, 10709 Berlin, не изпълнява съществените изисквания за безопасност и опазване, посочени в член 5, параграф 1, буква а) от Директива 2006/42/ЕО, и че това несъответствие поражда сериозни рискове за нараняване на ползвателите. Поради това е целесъобразно предприетата от Германия мярка да се счита за обоснована.
            
         ПРИЕ НАСТОЯЩОТО РЕШЕНИЕ:
   Член 1
   Предприетата от Германия мярка за забрана на пускането на пазара на машина за оскубване на домашни птици от тип RF-169 с дистрибутор Fringo GmbH &Co.KG, Kurfürstendamm 96, 10709 Berlin, е обоснована.
   Член 2
   Адресати на настоящото решение са държавите членки.
   
      Съставено в Брюксел на 24 ноември 2015 година.
      
         
            За Комисията
         
         Elżbieta BIEŃKOWSKA
         
            Член на Комисията
         
      
   
   
      (1)  ОВ L 157, 9.6.2006 г., стр. 24.